En 13-årig pige blev ifølge Midt- og Vestsjællands Politi fredag den 24. april omkring klokken 23 udsat for voldtægt i Folkeparken i Roskilde i forbindelse med festarrangementet »Folkeparken Nu Igen«, hvor i alt 1800 gæster var inviteret via Facebook.

Gerningsstedet for voldtægten var ved nogle træer og buske ud mod Kong Valdemars Vej tæt på udgangen ved Frøspringvandet og er blevet undersøgt af blandt andet politiets kriminalteknikere, mens offeret er blevet undersøgt på Centret for Voldtægtsofre på Rigshospitalet i København.

Den 13-årige pige beskrev gerningsmanden som cirka 16 år gammel, 170-175 cm høj, formentlig tyrkisk oprindelse, almindelig af bygning. Han havde store læber, håret var kortklippet i siderne og længere i toppen, og han var iført en mørk og tyk dunjakke, mørke bukser og muligvis røde sko.

Midt- og Vestsjællands Politi vil gerne i kontakt med vidner, der eventuelt kan genkende gerningsmanden ud fra signalementet, eller som har set noget øvrigt i forbindelse med voldtægten.